《游天井》
清代·窦光鼐

游子追险绝，造物秘灵境。始下九仙麓，槛出书库顶。

诘曲席牛涔，溪回觉道永。稍出石门隘，已怖风色猛。

湍瀑会群壑，硖角刷诸岭。北汇二龙潭，上者为天井。

束练百丈悬，扶云双塔迥。势挟河汉落，气浸毛发冷。

环峰作藻干，圆亭绝繘绠。俯崖窥半壁，阴鉴洞内景。

相传是海眼，地底通溟涬。有时沃骄阳，霖雨应祷请。

沈牲终不受，澹瀩涵宁静。适来惊渊潜，殷雷晨一警。

岂谓感鬼神，兹游固多幸。西晖余照曜，延伫惜俄顷。

作者简介：窦光鼐（1720～1795）清代官员、学者。字元调（一说符调），号东皋，山东省诸城市舜王街道西郭家埠村人。乾隆七年进士，授编修，官至左都御史、上书房总师傅。历督学政，所得士位至公卿者众。窦氏立朝五十年，风节挺劲，无所阿附，清高宗深器重之。诗文宗韩杜，制义则自成一家，著有《省吾斋诗文集》。